Perlu diaturake ana ing kene menawa Maleman kasebut jaman semana anggone nganakake mapane ana ing sakidhule wit ringin kurung mangidul kanthi digelari klasa utawa lampit wiwit pakapalan iring kulon nganti pekapalan wetan. Kena diarani saben klasa mau dipanggoni dening meja dhahar kang uwis ditatani dhahar pepak sarta dipadhangi dening lampu lampu dhudhuk lan lilin lilin kaya kang katur ing ngarep Dhahar rampadan mau kasedhiakake kagem para Bupati sarta andhahane lan para abdi abdine. Watara jam 18.00 Ngarsa Dalem miyos lan banjur tindhak mriksani sakehe tatanan lan sawise ndangu apa kabeh uwis samekta sarta dening Pepatih dalem dicaosi wangsulan menawa sakabehe uwis samekta Ingkang sinuhun banjur dhawuh marang Abdidalem Pengulu kadhawuhan ndongani. Sabandane banjur padha gentenan utawa kirim kiriman kedhapan, pokoke padha umuk umukan olah olahane dhewe dhewe kang mesthi bae padha dialem sarta mirasa. Ora ana kang ngungkuli mirasane kajaba mung olah-olahane dhewe, dadi wujude kayadene konkrus olah olahan bae.
